               EUROOPAN KOMISSIO
            Bryssel 9.12.2020
            COM(2020) 783 final
            2020/0348(NLE)
            Ehdotus
            NEUVOSTON PÄÄTÖS
            Euroopan unionin ja Kap Verden tasavallan välisen, Kap Verden tasavallan ja Euroopan unionin kansalaisille lyhytaikaista oleskelua varten myönnettävien viisumien myöntämisen helpottamista koskevan Euroopan unionin ja Kap Verden tasavallan välisen sopimuksen muuttamista koskevan sopimuksen allekirjoittamisesta Euroopan unionin puolesta

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

               Kap Verdellä ja Euroopan unionilla on ollut yli 35 vuoden ajan läheiset ja hyvin rakentavat suhteet, jotka perustuvat erityisesti merkittävään ja jatkuvaan kehitysyhteistyöhön. Marraskuusta 2007 lähtien EU:n ja Kap Verden suhteita on säännellyt EU:n ja Kap Verden erityiskumppanuus. Se on Afrikan, Karibian ja Tyynenmeren valtioiden ryhmässä (AKT-valtioiden ryhmä) ainutlaatuinen esimerkki kunnianhimoisesta välineestä, jolla lujitetaan kahdenvälisiä suhteita. Erityiskumppanuuden yhtenä tavoitteena on lisätä liikkuvuutta ja ihmisten välisiä yhteyksiä EU:n ja Kap Verden kansalaisten välillä sekä lisätä yhteistyötä laittoman maahanmuuton torjunnassa. Tämän kumppanuuden puitteissa Kap Verde teki vuonna 2008 ensimmäisenä Afrikan maana liikkuvuuskumppanuuden EU:n kanssa ja sen jälkeen sopimuksen Kap Verden tasavallan ja Euroopan unionin kansalaisille lyhytaikaista oleskelua varten myönnettävien viisumien myöntämisen helpottamisesta
                  1
               . Sopimus hyväksyttiin samaan aikaan kuin sopimus ilman lupaa oleskelevien henkilöiden takaisinottamisesta
                  2
               . Molemmat sopimukset tulivat voimaan 1. joulukuuta 2014.

               Näitä sopimuksia on sovellettu lähes 5 vuotta, joiden aikana sekä EU:n että Kap Verden kansallisessa viisumilainsäädännössä on tapahtunut muutoksia: EU:n viisumisäännöstöä on tarkistettu
                  3
                ja Kap Verde on päättänyt vapauttaa EU:n kansalaiset viisumipakosta, kun oleskelu kestää enintään 30 päivää
                  4
               . Siksi voimassa olevalla sopimuksella perustettu sekakomitea on tarkastellut tarvetta muuttaa eräitä siinä vahvistettuja sääntöjä, jotta voitaisiin ottaa huomioon olosuhteiden muuttuminen.

               Tältä pohjalta komissio esitti 13. syyskuuta 2019 neuvostolle suosituksen
                  5
                , jossa se pyysi neuvotteluohjeita neuvotellakseen sopimuksen Kap Verden tasavallan kanssa tehdyn viisumien myöntämisen helpottamista koskevan voimassa olevan sopimuksen muuttamisesta.

               Neuvosto antoi valtuutuksen
                  6
                29. lokakuuta 2019, minkä jälkeen neuvottelut Kap Verden tasavallan kanssa aloitettiin virallisesti Brysselissä 28. marraskuuta 2019. Toinen neuvottelukierros käytiin 30. tammikuuta 2020 Praiassa, missä pääneuvottelijat saavuttivat periaatteellisen yhteisymmärryksen sopimusluonnoksesta. Pääneuvottelijat parafoivat sopimuksen tekstin sähköpostitse 24. heinäkuuta 2020.

               Jäsenvaltioille on tiedotettu säännöllisesti neuvottelujen etenemisestä, ja niitä on kuultu asiaa käsittelevissä neuvoston työryhmissä neuvottelujen kaikissa vaiheissa. Sopimustekstin lopullinen luonnos esitettiin viisumityöryhmälle, ja se hyväksyttiin yleisesti hiljaisen hyväksynnän menettelyllä 27. maaliskuuta 2020.

               Oheinen ehdotus on oikeudellinen väline sopimuksen allekirjoittamista varten. Neuvosto päättää asiasta määräenemmistöllä.

               2.SOPIMUKSEN TARKOITUS JA SISÄLTÖ

               Euroopan unionin ja Kap Verden tasavallan välisellä sopimuksella Kap Verden tasavallan ja Euroopan unionin kansalaisille lyhytaikaista oleskelua varten myönnettävien viisumien myöntämisen helpottamista koskevan Euroopan unionin ja Kap Verden tasavallan välisen sopimuksen muuttamisesta, jäljempänä ’sopimus’, pyritään vastavuoroisuutta noudattaen helpottamaan viisumien myöntämistä sellaista oleskelua varten, jonka on tarkoitus kestää enintään 90 päivää minkä tahansa 180 päivän jakson aikana.

               Komissio katsoo, että neuvoston neuvotteluohjeissa asettamat tavoitteet on saavutettu ja että unioni voi hyväksyä sopimusluonnoksen.

               Sopimuksen lopullinen sisältö voidaan tiivistää seuraavasti:

               –
                     viisumihakemusten käsittelymaksu alennetaan 75 prosenttiin sovellettavan kansallisen lainsäädännön mukaisesti veloitettavasta maksusta (eli maksu on 60 euroa Kap Verden kansalaisilta). Maksu on sama kaikille viisuminhakijoille. Lisäksi tästä maksusta vapautetaan kokonaan jäsenvaltion alueella laillisesti oleskelevien Kap Verden kansalaisten tai kansalaisuusvaltiossaan oleskelevien unionin kansalaisten puolisot, alle 21-vuotiaat tai huollettavana olevat lapset (myös adoptiolapset) sekä vanhemmat. Lisäksi 12 vuotta täyttäneiltä (mutta alle 18-vuotiailta) lapsilta peritään vain 50 prosenttia yleisesti sovellettavasta maksusta (eli 30 euroa Kap Verden kansalaisilta);

               –
                     Matkan tarkoitukseen liittyviä asiakirjoja koskevia vaatimuksia on yksinkertaistettu seuraavien hakijaryhmien osalta: virallisten valtuuskuntien jäsenet; liikemiehet; unionin kansalaisten tai EU:ssa laillisesti oleskelevien Kap Verden kansalaisten puolisot, lapset ja vanhemmat; koululaiset, opiskelijat ja jatko-opiskelijat; tiede-, kulttuuri- ja urheilutapahtumien ja uskonnollisten tapahtumien osanottajat; toimittajat ja henkilöt, jotka kuuluvat heidän seurueeseensa työnsä vuoksi; lääketieteellisistä syistä matkustavat henkilöt. Näihin ryhmiin kuuluvilta henkilöiltä voidaan vaatia matkan tarkoituksen perustelemiseksi ainoastaan sopimuksessa luetellut asiakirjat; hakijat, jotka ovat jo käyttäneet vähintään vuoden voimassa olevaa toistuvaisviisumia lainmukaisesti, vapautetaan vaatimuksesta esittää majoitusta koskevia liiteasiakirjoja;

               –
                     toistuvaisviisumien myöntämistä koskevia sääntöjä on muutettu keskittymällä hakijoiden matkan tarkoituksen sijasta aiemmin myönnettyjen viisumien lainmukaiseen käyttöön tietyllä viiteajanjaksolla: pääsääntönä on, että vuoden voimassa oleva toistuvaisviisumi myönnetään hakijoille, jotka ovat käyttäneet yhtä viisumia lainmukaisesti edeltävien 18 kuukauden aikana; 2 vuotta voimassa oleva toistuvaisviisumi myönnetään hakijoille, jotka ovat käyttäneet vuoden voimassa olevaa toistuvaisviisumia lainmukaisesti edeltävien 30 kuukauden aikana; 3–5 vuotta voimassa oleva toistuvaisviisumi myönnetään hakijoille, jotka ovat käyttäneet 2 vuotta voimassa olevaa toistuvaisviisumia lainmukaisesti edeltävien 42 kuukauden aikana;

               –
                     henkilöt, joilla on voimassa oleva EU:n kulkulupa, eivät tarvitse viisumia lyhytaikaista oleskelua varten;

               –
                     loppulausekkeissa osapuolille annetaan mahdollisuus keskeyttää sopimuksen soveltaminen kokonaan tai osittain mistä tahansa syystä. Yhteisessä julistuksessa sopimuksen 12 artiklan 5 kohdasta, joka koskee sopimuksen keskeyttämisperusteita, esitetään viitteellinen luettelo keskeyttämisperusteista, joita ovat muun muassa yleinen järjestys, kansallisen turvallisuuden tai kansanterveyden suojaaminen, ihmisoikeus- ja demokratianäkökohdat sekä yhteistyön puute takaisinotossa;

               –
                     sopimuksen yleistä lauseketta muutetaan sen varmistamiseksi, että Kap Verden kansalaisille myönnettävä helpotus myönnetään myös unionin kansalaisille, jos heiltä aletaan uudestaan vaatia viisumi Kap Verdeen suuntautuvaa enintään 30 päivän oleskelua varten; unionin kansalaisten yli 30 päivän mutta enintään 90 päivän aiottuun oleskeluun sovelletaan vähintään samanlaisia viisumin myöntämistä koskevia helpotuksia kuin sopimuksen nojalla on myönnetty Kap Verden kansalaisille. Sopimukseen on liitetty ”Yhteinen julistus säännöistä, jotka koskevat Kap Verden viisumien myöntämistä unionin kansalaisille yli 30 päivän mutta enintään 90 päivän oleskelua varten”. Siinä täsmennetään, että unionin kansalaiset voivat hakea oleskelunsa pidentämistä Kap Verden toimivaltaisilta viranomaisilta Kap Verden alueella;

               –
                     yhteistä julistusta matkustusasiakirjoja koskevasta yhteistyöstä ja matkustusasiakirjojen turvallisuutta koskevasta säännöllisestä tietojenvaihdosta muutetaan sisällyttämällä siihen viittaus biometristen matkustusasiakirjojen käyttöönottoa koskevaan Kap Verden sisäiseen lainsäädäntöön;

               –
                     Tanskan ja Irlannin erityisasema otetaan huomioon sopimuksen johdanto-osassa ja sopimukseen liitettävissä yhteisissä julistuksissa.

               3.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

               Tämä ehdotus esitetään neuvostolle, jotta se antaisi valtuutuksen sopimuksen allekirjoittamiseen.

               Ehdotuksen oikeusperustana on Euroopan unionin toiminnasta tehdyn sopimuksen (SEUT-sopimus) 77 artiklan 2 kohdan a alakohta yhdessä sen 218 artiklan 5 kohdan kanssa.

               •Toissijaisuusperiaate (jaetun toimivallan osalta)

               SEUT-sopimuksen 77 artiklan 2 kohdan a alakohdan nojalla sellaisten sopimusten neuvotteleminen ja tekeminen, jotka vaikuttavat lyhytaikaista oleskelua varten myönnettävien Schengen-viisumien myöntämistä koskeviin sääntöihin, kuuluu unionin yksinomaiseen toimivaltaan.

               •Suhteellisuusperiaate

               Tässä ehdotuksessa ei ylitetä sitä, mikä on tarpeen, jotta voidaan saavuttaa asetettu tavoite, joka on viisumien myöntämistä Kap Verden ja vastavuoroisesti unionin kansalaisille helpottavan kansainvälisen sopimuksen allekirjoittaminen.

               4.TALOUSARVIOVAIKUTUKSET

               Ehdotus ei aiheuta lisäkustannuksia EU:n talousarvioon.

               5.PÄÄTELMÄT

               Edellä esitetyn perusteella komissio ehdottaa, että neuvosto päättää sopimuksen allekirjoittamisesta unionin puolesta ja valtuuttaa puheenjohtajansa nimeämään yhden tai useamman henkilön, jolla on valtuudet allekirjoittaa sopimus unionin puolesta.

               2020/0348 (NLE)

               Ehdotus

               NEUVOSTON PÄÄTÖS

               Euroopan unionin ja Kap Verden tasavallan välisen, Kap Verden tasavallan ja Euroopan unionin kansalaisille lyhytaikaista oleskelua varten myönnettävien viisumien myöntämisen helpottamista koskevan Euroopan unionin ja Kap Verden tasavallan välisen sopimuksen muuttamista koskevan sopimuksen allekirjoittamisesta Euroopan unionin puolesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan a alakohdan yhdessä sen 218 artiklan 5 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Neuvosto valtuutti 29 päivänä lokakuuta 2019 komission aloittamaan neuvottelut Kap Verden kanssa Euroopan unionin ja Kap Verden tasavallan välisestä, Kap Verden tasavallan ja Euroopan unionin kansalaisille lyhytaikaista oleskelua varten myönnettävien viisumien myöntämisen helpottamista koskevan Euroopan unionin ja Kap Verden tasavallan välisen sopimuksen muuttamista koskevasta sopimuksesta, jäljempänä ’sopimus’. Osapuolet saivat neuvottelut onnistuneesti päätökseen 30 päivänä tammikuuta 2020, ja sopimusteksti parafoitiin sähköpostikirjeenvaihdolla 24 päivänä heinäkuuta 2020.

               (2)Euroopan unionin neuvosto hyväksyi unionin ja Kap Verden välisen erityiskumppanuuden 19 päivänä marraskuuta 2007.
                  7
                Erityiskumppanuuden yhtenä tavoitteena on lisätä liikkuvuutta ja ihmisten välisiä yhteyksiä unionin ja Kap Verden kansalaisten välillä sekä lisätä yhteistyötä laittoman maahanmuuton torjunnassa.

               (3)Euroopan unionin ja Kap Verden tasavallan välinen sopimus Kap Verden tasavallan ja Euroopan unionin kansalaisille lyhytaikaista oleskelua varten myönnettävien viisumien myöntämisen helpottamisesta
                  8
                tuli voimaan 1 päivänä joulukuuta 2014.

               (4)Osapuolten sisäisessä lainsäädännössä tapahtuneiden muutosten vuoksi ja edellisessä johdanto-osan kappaleessa tarkoitetun sopimuksen täytäntöönpanon valvonnasta vastaavan sekakomitean palautteen mukaisesti tämän sopimuksen tarkoituksena on mukauttaa ja täydentää eräitä määräyksiä, joilla helpotetaan viisumien myöntämistä Kap Verden kansalaisille ja vastavuoroisuutta noudattaen unionin kansalaisille sellaista oleskelua varten, jonka on tarkoitus kestää enintään 90 päivää minkä tahansa 180 päivän jakson aikana.

               (5)Tällä päätöksellä kehitetään niitä Schengenin säännöstön määräyksiä, joihin Irlanti ei osallistu neuvoston päätöksen 2002/192/EY
                  9
                mukaisesti; Irlanti ei sen vuoksi osallistu tämän päätöksen hyväksymiseen, päätös ei sido Irlantia eikä sitä sovelleta Irlantiin.

               (6)Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan.

               (7)Sen vuoksi sopimus olisi allekirjoitettava unionin puolesta sillä varauksella, että sen tekeminen saatetaan myöhemmin päätökseen, ja sopimukseen liitettävät yhteiset julistukset olisi hyväksyttävä,

               ON HYVÄKSYNYT TÄMÄN PÄÄTÖKSEN:

               1 artikla

               Hyväksytään unionin puolesta Kap Verden tasavallan ja Euroopan unionin kansalaisille lyhytaikaista oleskelua varten myönnettävien viisumien myöntämisen helpottamista koskevan Euroopan unionin ja Kap Verden tasavallan välisen sopimuksen muuttamista koskevan Euroopan unionin ja Kap Verden tasavallan välisen sopimuksen, jäljempänä ’sopimus’, allekirjoittaminen sillä varauksella, että mainitun sopimuksen tekeminen saatetaan myöhemmin päätökseen.

               Allekirjoitettavan sopimuksen teksti on liitetty tähän päätökseen.

               2 artikla

               Hyväksytään unionin puolesta sopimukseen liitetyt julistukset.

               3 artikla

               Neuvoston pääsihteeristö laatii valtakirjan, jolla sopimuksen neuvottelijan nimeämä(t) henkilö(t) valtuutetaan allekirjoittamaan sopimus sillä varauksella, että sopimuksen tekeminen saatetaan päätökseen.

               4 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)

                        EUVL L 282, 24.10.2013, s. 3–12.

                     (2)

                        EUVL L 282, 24.10.2013, s. 15.

                     (3)

                        Euroopan parlamentin ja neuvoston asetus (EU) 2019/1155, annettu 20 päivänä kesäkuuta 2019, yhteisön viisumisäännöstön laatimisesta annetun asetuksen (EY) N:o 810/2009 (viisumisäännöstö) muuttamisesta. EUVL L 188, 12.7.2019, s. 25–54.

                     (4)

                        Kap Verden tasavallan virallinen lehti I.54, 13.8.2018, s. 1350.

                     (5)

                        COM(2019) 417 final.

                     (6)

                        Ares(2019)6870996.

                     (7)

                        Neuvoston ja neuvostossa kokoontuneiden jäsenvaltioiden hallitusten edustajien päätelmät Euroopan unionin ja Kap Verden tasavallan suhteiden kehittämisestä (19. marraskuuta 2007); neuvoston asiakirja 15113/07.

                     (8)

                        EUVL L 282, 24.10.2013, s. 3.

                     (9)

                        Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).

    ---documentbreak---

               EUROOPAN KOMISSIO
            Bryssel 9.12.2020
            COM(2020) 783 final
            LIITE
            asiakirjaan
            ehdotus neuvoston päätökseksi
            Euroopan unionin ja Kap Verden tasavallan välisen, Kap Verden tasavallan ja Euroopan unionin kansalaisille lyhytaikaista oleskelua varten myönnettävien viisumien myöntämisen helpottamista koskevan Euroopan unionin ja Kap Verden tasavallan välisen sopimuksen muuttamista koskevan sopimuksen allekirjoittamisesta Euroopan unionin puolesta

               SOPIMUS
               Euroopan unionin ja Kap Verden tasavallan välillä Kap Verden tasavallan ja Euroopan unionin kansalaisille lyhytaikaista oleskelua varten myönnettävien viisumien myöntämisen helpottamisesta tehdyn Euroopan unionin ja Kap Verden tasavallan välisen sopimuksen muuttamisesta

               EUROOPAN UNIONI, jäljempänä ’unioni’,

               ja

               KAP VERDEN TASAVALTA, jäljempänä ’Kap Verde’,

               jäljempänä yhdessä ’osapuolet’,

               PALAUTTAVAT MIELIIN Cotonoussa 23 päivänä kesäkuuta 2000 allekirjoitetun ja 25 päivänä kesäkuuta 2005 sekä 22 päivänä kesäkuuta 2010 tarkistetun Afrikan, Karibian ja Tyynenmeren valtioiden ryhmän sekä Euroopan yhteisön ja sen jäsenvaltioiden välisen Cotonoun kumppanuussopimuksen sekä Euroopan unionin neuvoston 19 päivänä marraskuuta 2007 hyväksymän unionin ja Kap Verden välisen erityiskumppanuuden,

               OTTAVAT HUOMIOON unionin ja Kap Verden välisestä liikkuvuuskumppanuudesta 5 päivänä kesäkuuta 2008 annetun yhteisen julistuksen, jonka mukaan osapuolet pyrkivät aloittamaan vuoropuhelun lyhytaikaista oleskelua varten myönnettäviä viisumeita koskevista kysymyksistä helpottaakseen tiettyihin ryhmiin kuuluvien henkilöiden liikkuvuutta,

               OTTAVAT HUOMIOON Kap Verden tasavallan ja Euroopan unionin kansalaisille lyhytaikaista oleskelua varten myönnettävien viisumien myöntämisen helpottamisesta tehdyn Euroopan unionin ja Kap Verden tasavallan välisen sopimuksen
                  1
               , jäljempänä ’sopimus’, joka tuli voimaan 1 päivänä joulukuuta 2014,

               OTTAVAT HUOMIOON luvattomasti maassa oleskelevien henkilöiden takaisinottamisesta tehdyn Euroopan unionin ja Kap Verden tasavallan välisen sopimuksen
                  2
               , joka tuli voimaan 1 päivänä joulukuuta 2014,

               PITÄVÄT MIELESSÄ, että unionin kansalaiset on 2 päivästä tammikuuta 2019 vapautettu viisumivaatimuksesta heidän matkustaessaan Kap Verdeen enintään 30 päiväksi,
                  3

               TOTEAVAT, että jos Kap Verde ottaa uudelleen käyttöön unionin kansalaisia tai tiettyjä unionin kansalaisryhmiä koskevan viisumivaatimuksen enintään 30 päivän aiottua oleskelua varten, kyseisiin unionin kansalaisiin olisi vastavuoroisuuden perusteella sovellettava automaattisesti vähintään samanlaisia helpotuksia kuin tämän sopimuksen nojalla on myönnetty Kap Verden kansalaisille,

               OTTAVAT HUOMIOON yhteisön viisumisäännöstön laatimisesta annetun asetuksen (EY) N:o 810/2009 (viisumisäännöstö) muuttamisesta 20 päivänä kesäkuuta 2019 annetun Euroopan parlamentin ja neuvoston asetuksen (EU) 2019/1155
                  4
                voimaantulon,

               HALUAVAT edistää kansojensa välistä henkilökohtaista vuorovaikutusta, joka on osapuolten välisten taloudellisten, humanitaaristen, kulttuuristen, tieteellisten ja muiden siteiden vakaan kehittymisen tärkeä edellytys, helpottamalla viisumien myöntämistä kansalaisilleen vastavuoroisuutta noudattaen,

               TOTEAVAT, että tämä ei saisi edistää laitonta muuttoliikettä, ja kiinnittävät erityistä huomiota turvallisuuteen ja takaisinottoon liittyviin kysymyksiin,

               OTTAVAT HUOMIOON Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyn pöytäkirjan ja vahvistavat, että tämän sopimuksen määräyksiä ei sovelleta Irlantiin,

               OTTAVAT HUOMIOON Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, Tanskan asemaa koskevan pöytäkirjan ja vahvistavat, että tämän sopimuksen määräyksiä ei sovelleta Tanskan kuningaskuntaan,

               OVAT SOPINEET SEURAAVAA:

               1 artikla

               Muutetaan sopimus seuraavasti:

               (1)Korvataan sopimuksen nimi seuraavasti:

               ”Euroopan unionin ja Kap Verden tasavallan välinen sopimus viisumien myöntämisen helpottamisesta”.

               (2)(Ei koske suomenkielistä toisintoa.)

               (3)Korvataan 2 artikla seuraavasti:

               ”2 artikla
               Yleinen lauseke

               1.
                     Tässä sopimuksessa määrättyjä viisumien myöntämisen helpottamista koskevia järjestelyjä sovelletaan Kap Verden ja unionin kansalaisiin vain siltä osin kuin näitä kansalaisia ei ole vapautettu viisumivaatimuksesta unionin tai sen jäsenvaltioiden laeilla tai asetuksilla, Kap Verden laeilla tai asetuksilla tai tämän sopimuksen tai muiden kansainvälisten sopimusten määräyksillä.

               2.
                     Jos Kap Verde ottaa uudelleen käyttöön unionin kansalaisia tai tiettyjä unionin kansalaisryhmiä koskevan viisumivaatimuksen enintään 30 päivän aiottua oleskelua varten, kyseisiin unionin kansalaisiin olisi vastavuoroisuuden perusteella sovellettava automaattisesti vähintään samanlaisia helpotuksia kuin tämän sopimuksen nojalla on myönnetty Kap Verden kansalaisille.

               3.
                     Kyseisten unionin kansalaisten yli 30 päivän mutta enintään 90 päivän aiottuun oleskeluun sovelletaan vähintään samanlaisia helpotuksia kuin tämän sopimuksen nojalla on myönnetty Kap Verden kansalaisille.

               4.
                     Tämän sopimuksen soveltamisalaan kuulumattomiin asioihin sovelletaan Kap Verden kansallista lainsäädäntöä ja jäsenvaltioiden kansallista lainsäädäntöä tai unionin lainsäädäntöä.”

               (4)Muutetaan 3 artikla seuraavasti:

               (a)Korvataan a alakohta seuraavasti:

               ”a)
                     ’jäsenvaltiolla’ mitä tahansa unionin jäsenvaltiota, lukuun ottamatta Tanskan kuningaskuntaa ja Irlantia;”.

               (b)Korvataan e alakohta seuraavasti:

               ”e)
                     ’laillisesti oleskelevalla henkilöllä’ Kap Verden kansalaista, jolla on unionin tai kansallisen lainsäädännön nojalla lupa tai oikeus oleskella jonkin jäsenvaltion alueella yli 90 päivää;”.

               (c)Lisätään kohta seuraavasti:

               ”f)
                     ’EU:n kulkuluvalla’ asiakirjaa, jonka unioni myöntää unionin toimielinten henkilöstöön kuuluville neuvoston asetuksen (EU) N:o 1417/2013
                  5
                mukaisesti.”

               (5)Korvataan 4 artikla seuraavasti:

               ”4 artikla
               Toistuvaisviisumien myöntäminen

               1.
                     Jäsenvaltioiden diplomaatti- ja konsuliedustustot myöntävät viisi vuotta voimassa olevia toistuvaisviisumeja seuraaviin ryhmiin kuuluville Kap Verden kansalaisille:

               a)
                     kansallisten ja paikallisten hallitusten ja parlamenttien jäsenet sekä perustuslakituomioistuinten, ylimpien tuomioistuinten ja tilintarkastustuomioistuimen jäsenet heidän hoitaessaan tehtäviään, ellei heitä ole vapautettu viisumivaatimuksesta tällä sopimuksella;

               b)
                     virallisten valtuuskuntien pysyvät jäsenet, jotka matkustavat johonkin jäsenvaltioon Kap Verdelle osoitetun virallisen kutsun perusteella osallistuakseen kokouksiin, kuulemisiin, neuvotteluihin, vaihto-ohjelmiin tai tapahtumiin, jotka järjestetään hallitustenvälisten järjestöjen aloitteesta;

               c)
                     liikemiehet ja liikeyritysten edustajat, jotka matkustavat säännöllisesti jäsenvaltioihin;

               d)
                     jäsenvaltion alueella laillisesti oleskelevien Kap Verden kansalaisten puolisot, alle 21-vuotiaat tai huollettavana olevat lapset (myös adoptiolapset) sekä vanhemmat ja kansalaisuusvaltiossaan oleskelevien unionin kansalaisten puolisot, alle 21-vuotiaat tai huollettavana olevat lapset (myös adoptiolapset) sekä vanhemmat.

               Jos on kuitenkin ilmeistä, että tarve matkustaa usein tai säännöllisesti rajoittuu lyhyempään jaksoon, toistuvaisviisumin voimassaolo on rajattava tähän jaksoon, etenkin jos jokin seuraavista on alle viisi vuotta:

               -toimikauden kesto, kun kyseessä on a alakohdassa tarkoitettu henkilö;

               -aseman kesto virallisen valtuuskunnan pysyvänä jäsenenä, kun kyseessä on b alakohdassa tarkoitettu henkilö;

               -aseman kesto liikemiehenä tai liikeyrityksen edustajana, kun kyseessä on c alakohdassa tarkoitettu henkilö; tai

               -jäsenvaltiossa oleskelevan Kap Verden kansalaisen oleskeluluvan pituus, kun kyseessä on d alakohdan ensimmäisessä osassa tarkoitettu henkilö.

               2.
                     Rajoittamatta 1 kohdan soveltamista jäsenvaltioiden diplomaatti- ja konsuliedustustot myöntävät muille hakijoille toistuvaisviisumeja, jotka ovat voimassa

               a)
                     vuoden, jos hakija on hankkinut edeltävien 18 kuukauden aikana yhden viisumin ja käyttänyt sitä lainmukaisesti;

               b)
                     kaksi vuotta, jos hakija on hankkinut edeltävien 30 kuukauden aikana yhden toistuvaisviisumin, jonka voimassaolo on yksi vuosi, ja käyttänyt sitä lainmukaisesti;

               c)
                     kolmesta viiteen vuotta, jos hakija on hankkinut edeltävien 42 kuukauden aikana yhden toistuvaisviisumin, jonka voimassaoloaika on kaksi vuotta, ja käyttänyt sitä lainmukaisesti.

               3.
                     Poiketen siitä, mitä 1 ja 2 kohdassa määrätään, viisumin voimassaoloaikaa voidaan lyhentää yksittäistapauksissa, jos on perusteltu syy epäillä, täyttyvätkö maahantuloedellytykset koko jakson ajan, tai jos viisumin voimassaolo ylittäisi hakijan matkustusasiakirjan voimassaoloajan.

               4.
                     Edellä 1 ja 2 kohdassa tarkoitetut henkilöt saavat oleskella jäsenvaltioiden alueella yhteensä enintään 90 päivää 180 päivän kuluessa.”

               (6)Korvataan 5 artikla seuraavasti:

               ”5 artikla
               Viisumi- ja palvelumaksut

               1.
                     Viisumihakemusten käsittelymaksu on 75 prosenttia sovellettavan kansallisen lainsäädännön mukaisesti veloitettavasta maksusta.

               Edellä mainittua määrää voidaan tarkistaa 12 artiklan 4 kohdassa määrätyn menettelyn mukaisesti.

               2.
                     Rajoittamatta 1 kohdan soveltamista, jäsenvaltiot eivät veloita viisumimaksua seuraaviin ryhmiin kuuluvilta henkilöiltä:

               a)
                     virallisten valtuuskuntien jäsenet, jotka matkustavat johonkin jäsenvaltioon Kap Verdelle osoitetun virallisen kutsun perusteella osallistuakseen kokouksiin, kuulemisiin, neuvotteluihin, virallisiin vaihto-ohjelmiin tai tapahtumiin, jotka järjestetään hallitustenvälisten järjestöjen aloitteesta;

               b)
                     alle 12-vuotiaat lapset;

               c)
                     koululaiset, opiskelijat, jatko-opiskelijat ja heidän saattajinaan toimivat opettajat, jotka matkustavat opinto- tai koulutustarkoituksessa;

               d)
                     tutkijat, jotka matkustavat tieteellisen tutkimustyön vuoksi;

               e)
                     sellaiset enintään 25-vuotiaat, jotka osallistuvat voittoa tavoittelemattomien järjestöjen järjestämiin seminaareihin, konferensseihin taikka urheilu-, kulttuuri- tai koulutustapahtumiin;

               f)
                     jäsenvaltion alueella laillisesti oleskelevien Kap Verden kansalaisten puolisot, alle 21-vuotiaat tai huollettavana olevat lapset (myös adoptiolapset) sekä vanhemmat ja kansalaisuusvaltiossaan oleskelevien unionin kansalaisten puolisot, alle 21-vuotiaat tai huollettavana olevat lapset (myös adoptiolapset) sekä vanhemmat.

               3.
                     Lapsilta, jotka ovat vähintään 12-vuotiaita mutta alle 18-vuotiaita, peritään 50 prosenttia 1 kohdan nojalla sovellettavasta maksusta, sanotun kuitenkaan rajoittamatta 2 kohdan f alakohdan soveltamista.

               4.
                     Jos jäsenvaltiot tekevät yhteistyötä ulkopuolisen palveluntarjoajan kanssa, voidaan periä palvelumaksu. Palvelumaksun on oltava oikeassa suhteessa kustannuksiin, joita ulkopuoliselle palveluntarjoajalle aiheutuu sen suorittaessa tehtäviään, eikä se saa olla enempää kuin 30 euroa.”

               (7)Lisätään artikla seuraavasti:

               ”5 a artikla
               Todistusasiakirjat

               1.
                     Seuraavien Kap Verden kansalaisten ryhmien osalta matkan tarkoituksen voi todistaa seuraavilla asiakirjoilla:

               a)
                     kansallisten ja paikallisten hallitusten ja parlamenttien jäsenet sekä perustuslakituomioistuinten, ylimpien tuomioistuinten ja tilintarkastustuomioistuimen jäsenet heidän hoitaessaan tehtäviään, ellei heitä ole vapautettu viisumivaatimuksesta tällä sopimuksella:

               –
                     Kap Verden ulkoministeriön verbaalinootti, jossa vahvistetaan, että hakija matkustaa jäsenvaltioon virka-asioissa;

               b)
                     virallisten valtuuskuntien jäsenet, jotka matkustavat johonkin jäsenvaltioon Kap Verdelle osoitetun virallisen kutsun perusteella osallistuakseen kokouksiin, kuulemisiin, neuvotteluihin, vaihto-ohjelmiin tai tapahtumiin, jotka järjestetään hallitustenvälisten järjestöjen aloitteesta:

               –
                     Kap Verden toimivaltaisen viranomaisen kirje, jossa vahvistetaan hakijan kuuluvan valtuuskuntaan, joka matkustaa jäsenvaltion (jäsenvaltioiden) alueelle osallistuakseen kyseiseen tapahtumaan (kyseisiin tapahtumiin), sekä jäljennös vastaanottavan organisaation virallisesta kutsusta tai ilmoittautumisvahvistuksesta;

               c)
                     liikemiehet ja liikeorganisaatioiden edustajat:

               –
                     kohdejäsenvaltiossa sijaitsevan yrityksen tai organisaation esittämä kirjallinen kutsu;

               d)
                     jäsenvaltion alueella laillisesti oleskelevien Kap Verden kansalaisten tai kansalaisuusvaltiossaan oleskelevien unionin kansalaisten puolisot, alle 21-vuotiaat tai huollettavana olevat lapset (myös adoptiolapset) sekä vanhemmat:

               –
                     vastaanottajana toimivan henkilön kirjallinen kutsu;

               e)
                     koululaiset, opiskelijat, jatko-opiskelijat ja heidän saattajinaan toimivat opettajat, jotka matkustavat opiskelu- tai koulutustarkoituksessa, mukaan lukien yliopistolliset tai muut vaihto-ohjelmat (oleskelun kesto enintään 90 päivää minkä tahansa 180 päivän jakson aikana):

               –
                     vastaanottajana toimivan koulun, oppilaitoksen tai yliopiston kirjallinen kutsu tai ilmoittautumistodistus tai todistus kursseista, joihin on tarkoitus osallistua;

               f)
                     henkilöt, jotka osallistuvat tieteelliseen tai akateemiseen tutkimukseen ja koulutustapahtumiin, mukaan lukien ammatillinen koulutus (oleskelun kesto enintään 90 päivää minkä tahansa 180 päivän jakson aikana):

               –
                     oppilaitoksen antama ilmoittautumistodistus tai vastaanottavan organisaation esittämä kirjallinen kutsu;

               g)
                     jäsenvaltiossa rekisteröityjen voittoa tavoittelemattomien järjestöjen järjestämien seminaarien, konferenssien sekä kulttuuri- tai uskonnollisten tapahtumien osanottajat:

               –
                     vastaanottajaorganisaation hakijalle lähettämä kirjallinen kutsu osallistua mainittuun toimintaan;

               h)
                     lääketieteellisistä syistä matkustavat henkilöt ja tarvittavat saattajat:

               –
                     hoitolaitoksen antama virallinen asiakirja, jossa vahvistetaan hoidon tarve kyseisessä laitoksessa, ja todistus riittävistä varoista hoidon maksamiseksi tai todistus hoidon maksamisesta ennakolta sekä tarvittaessa siitä, että hoidettava henkilö tarvitsee saattajan;

               i)
                     kansainvälisten urheilutapahtumien osanottajat ja henkilöt, jotka toimivat heidän saattajinaan työnsä vuoksi:

               –
                     vastaanottajaorganisaation, toimivaltaisten viranomaisten, jäsenvaltion kansallisen urheiluliiton tai kansallisen olympiakomitean kirjallinen kutsu;

               j)
                     ammattitehtävissä matkustavat toimittajat ja heidän tekniset avustajansa:

               –
                     ammattialajärjestön tai hakijan työnantajan antama todistus tai muu asiakirja, jossa todistetaan, että hakija on ammatiltaan toimittaja ja että matkan tarkoituksena on toimittajan työn tekeminen tai että henkilö on toimittajan mukana ammattitehtävissä matkustava tekninen avustaja.

               2.
                     Tätä artiklaa sovellettaessa kirjallisessa kutsukirjeessä tai tarvittavissa virallisissa asiakirjoissa on oltava seuraavat tiedot:

               a)
                     kutsuttu henkilö: etu- ja sukunimi, syntymäaika, sukupuoli, kansalaisuus, passin numero, matkan ajankohta ja tarkoitus, tarvittavien maahantulojen määrä ja tarvittaessa kutsutun mukana matkustavan puolison ja lasten nimet; ja

               b)
                     jos kutsun esittää luonnollinen henkilö, kutsun esittäjän etu- ja sukunimi, osoite ja (tarvittaessa) todistus kansallisen lainsäädännön mukaan laillisesta oleskelusta jäsenvaltiossa; tai

               c)
                     jos kutsun esittää oikeushenkilö, yritys tai järjestö (mukaan lukien voittoa tavoittelematon järjestö), joka on sijoittautunut jäsenvaltion (jäsenvaltioiden) alueelle, kutsun esittäjän koko nimi ja osoite, kutsun allekirjoittaneen edustajan nimi ja asema sekä kyseisen jäsenvaltion kansallisen lainsäädännön mukainen kutsun esittäjän rekisteröintinumero; tai

               d)
                     jos kyseinen virallinen asiakirja on viranomaisen antama: kutsun allekirjoittajan nimi ja asema sekä hakijan asema.

               3.
                     Hakijat, jotka ovat edeltävien 30 kuukauden aikana jo hankkineet toistuvaisviisumin, jonka voimassaoloaika on vähintään vuosi, ja käyttäneet sitä lainmukaisesti, on pääsääntöisesti vapautettava vaatimuksesta esittää majoitusta tai majoituksen maksamiseksi tarvittavia varoja koskevia liiteasiakirjoja.”

               (8)Korvataan 8 artikla seuraavasti:

               ”8 artikla
               Diplomaatti- ja virkapassit

               1.
                     Kap Verden kansalaisilta, joilla on Kap Verden myöntämä voimassa oleva diplomaatti- tai virkapassi, ei vaadita viisumia jäsenvaltioiden alueelle tuloa, alueelta poistumista tai alueen kauttakulkua varten.

               2.
                     Unionin kansalaisilta, joilla on jonkin jäsenvaltion myöntämä voimassa oleva diplomaatti- tai virkapassi, ja voimassa olevan EU:n kulkuluvan haltijoilta ei vaadita viisumia Kap Verden alueelle tuloa, alueelta poistumista tai alueen kauttakulkua varten.

               3.
                     Edellä 1 ja 2 kohdassa tarkoitetut henkilöt voivat oleskella jäsenvaltioiden tai Kap Verden alueella enintään 90 päivää 180 päivän jaksolla.”

               (9)Korvataan 10 artiklan 1 kohta seuraavasti:

               ”1.
                     Osapuolet perustavat sopimuksen hallinnointia varten sekakomitean, jäljempänä ’komitea’, joka koostuu unionin ja Kap Verden edustajista.”

               (10) Korvataan 11 artikla seuraavasti:

               ”11 artikla
               Sopimuksen suhde jäsenvaltioiden ja Kap Verden välillä tehtyihin sopimuksiin

               Tätä sopimusta sovelletaan sen voimaantulosta alkaen ensisijaisena muiden sellaisten kahden- tai monenvälisten sopimusten tai järjestelyjen määräyksiin nähden, joita on tehty jäsenvaltioiden ja Kap Verden välillä, siltä osin kuin tällaisten sopimusten tai järjestelyjen määräykset voivat vaikuttaa tämän sopimuksen soveltamisalaan tai muuttaa sitä.”

               (11) Korvataan 12 artiklan 5 kohta seuraavasti:

               ”5.
                     Kumpi tahansa osapuoli voi keskeyttää tämän sopimuksen tai sen osan soveltamisen. Päätös soveltamisen keskeyttämisestä on annettava tiedoksi toiselle osapuolelle viimeistään 48 tuntia ennen päätöksen voimaantuloa. Kun keskeyttämiseen johtaneet syyt lakkaavat olemasta voimassa, soveltamisen keskeyttäneen osapuolen on ilmoitettava tästä välittömästi toiselle osapuolelle.”

               (12) Korvataan sopimukseen liitetyssä pöytäkirjassa jäsenvaltioista, jotka eivät sovella täysimääräisesti Schengenin säännöstöä, oleva toinen kohta seuraavasti:

               ”Euroopan parlamentin ja neuvoston päätöksen N:o 565/2014/EU
                  6
                mukaisesti on toteutettu yhdenmukaisia toimenpiteitä, joiden avulla helpotetaan Schengen-viisumin tai Schengenin oleskeluluvan haltijoiden kauttakulkua niiden jäsenvaltioiden alueen kautta tai lyhytaikaista oleskelua niiden jäsenvaltioiden alueella, jotka eivät vielä sovella Schengenin säännöstöä täysimääräisesti. Päätöksellä 565/2014/EU annetaan Bulgarialle, Kroatialle, Kyprokselle ja Romanialle lupa hyväksyä yksipuolisesti seuraavat asiakirjat kansallisia viisumejaan vastaaviksi alueidensa kautta tapahtuvaa kauttakulkua varten tai 180 vuorokauden pituista ajanjaksoa kohden enintään 90 vuorokautta kestävää alueellaan oleskelua varten:

               -kahteen tai useaan maahantuloon oikeuttavat yhtenäiset lyhytaikaiset viisumit;

               -Schengenin säännöstöä kaikilta osin soveltavien jäsenvaltioiden myöntämät pitkäaikaiset viisumit ja oleskeluluvat, mukaan lukien viisumisäännöstön 25 artiklan 3 kohdan ensimmäisen virkkeen mukaisesti myönnetyt alueellisesti rajoitetut viisumit; ja

               -Bulgarian, Kroatian, Kyproksen ja Romanian myöntämät kansalliset viisumit ja oleskeluluvat.”

               2 artikla

               1.
                     Osapuolet ratifioivat tai hyväksyvät tämän sopimuksen omien menettelyjensä mukaisesti ja ilmoittavat toisilleen tätä varten tarvittavien menettelyjen saattamisesta päätökseen.

               2.
                     Tämä sopimus tulee voimaan sitä kuukautta seuraavan toisen kuukauden ensimmäisenä päivänä, jonka kuluessa viimeinen 1 kohdassa määrätty ilmoitus on tehty.

               3 artikla

               Tämä sopimus on tehty kahtena kappaleena bulgarian, englannin, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä, ja kukin teksti on yhtä todistusvoimainen.

               Osapuolet hyväksyvät seuraavat sopimukseen liitetyt yhteiset julistukset:

               ”Yhteinen julistus säännöistä, jotka koskevat Kap Verden viisumien myöntämistä unionin kansalaisille yli 30 päivän mutta enintään 90 päivän oleskelua varten

               Kap Verden lainsäädännön mukaan unionin kansalaiset on vapautettu viisumivaatimuksesta heidän saapuessaan Kap Verden alueelle ja oleskellessaan siellä enintään 30 päivää. Yli 30 päivän aiottua oleskelua varten heidän on hankittava lupa Kap Verden viranomaisilta. Kap Verden tasavallan lain nro 66/VIII/2014, sellaisena kuin se on muutettuna, mukaan unionin kansalaiset voivat hakea ja saada Kap Verden konsulaateista viisumin, joka on voimassa enintään 90 päivää, tai hakea Kap Verden alueella ollessaan jatkoaikaa oleskeluunsa toimivaltaisilta viranomaisilta.

               Sopimuksen 2 artiklan 3 kohdan mukaan kyseisten unionin kansalaisten yli 30 päivän mutta enintään 90 päivän aiottuun oleskeluun sovelletaan vähintään samanlaisia helpotuksia kuin sopimuksen nojalla on myönnetty Kap Verden kansalaisille.

               Osapuolet hyväksyvät, että 10 artiklalla perustettu sekakomitea seuraa tämän määräyksen täytäntöönpanoa.”

               ”Yhteinen julistus sopimuksen soveltamisen keskeyttämisen syitä koskevasta sopimuksen 12 artiklan 5 kohdasta

               Kumpi tahansa osapuoli voi keskeyttää koko sopimuksen tai sen osan ja erityisesti sen 8 artiklan soveltamisen syistä, jotka perustuvat muun muassa yleiseen järjestykseen, kansallisen turvallisuuden tai kansanterveyden suojaamiseen, yhteistyön puutteeseen takaisinotossa tai ihmisoikeus- ja demokratianäkökohtiin. Keskeyttämisessä noudatetaan 12 artiklan 5 kohdassa määrättyä menettelyä.

               Jos sopimuksen tai joidenkin sen määräysten soveltaminen keskeytetään, osapuolet aloittavat 10 artiklalla perustetussa komiteassa neuvottelut keskeyttämiseen johtaneiden ongelmien ratkaisemiseksi.

               Tämä yhteinen julistus korvaa diplomaatti- ja virkapasseja koskevan yhteisen julistuksen sopimuksen 8 artiklasta.”

               ”Yhteinen julistus matkustusasiakirjoja koskevasta yhteistyöstä

               Osapuolet sopivat, että 10 artiklalla perustetun sekakomitean olisi tämän sopimuksen täytäntöönpanoa valvoessaan arvioitava osapuolten matkustusasiakirjojen turvallisuustason vaikutusta tämän sopimuksen toimintaan. Tätä varten osapuolet sopivat tiedottavansa toisilleen säännöllisesti

               -toimenpiteistä, joita ne toteuttavat välttääkseen sen, että samalle ihmiselle myönnetään useita matkustusasiakirjoja;

               -toimenpiteistä matkustusasiakirjojen teknisten turvaominaisuuksien kehittämiseksi; ja

               -toimenpiteistä matkustusasiakirjojen myöntämisen yksilöllisyyden varmistamiseksi.

               Kumpikin osapuoli sitoutuu varmistamaan ensisijaisesti diplomaatti- ja virkapassien korkealaatuisen turvallisuuden erityisesti sisällyttämällä niihin biometriset tunnisteet. Unionin osalta tämä toteutetaan jäsenvaltioiden myöntämien passien ja matkustusasiakirjojen turvatekijöitä ja biometriikkaa koskevista vaatimuksista 13 päivänä joulukuuta 2004 annetun neuvoston asetuksen (EY) N:o 2252/2004 mukaisesti. Kap Verden osalta se toteutetaan Kap Verden myöntämien biometristen passien teknisistä eritelmistä, turvallisuudesta ja myöntämisedellytyksistä 17 päivänä maaliskuuta 2014 annetun asetuksen nro 21/2014 mukaisesti.

               Tämä yhteinen julistus korvaa yhteisen julistuksen matkustusasiakirjoja koskevasta yhteistyöstä.”

                     (1)

                        EUVL L 282, 24.10.2013, s. 3.

                     (2)

                        EUVL L 282, 24.10.2013, s. 15.

                     (3)

                           Kap Verden tasavallan virallinen lehti I.54, 13.8.2018, s. 1350.

                     (4)

                        EUVL L 188, 12.7.2019, s. 25.

                     (5)

                        Neuvoston asetus (EU) N:o 1417/2013, annettu 17 päivänä joulukuuta 2013, Euroopan unionin myöntämien kulkulupien muodosta (EUVL L 353, 28.12.2013, s. 26).

                     (6)

                        Euroopan parlamentin ja neuvoston päätös N:o 565/2014/EU, annettu 15 päivänä toukokuuta 2014, yksinkertaistetun järjestelmän käyttöönotosta henkilötarkastuksissa ulkorajoilla siten, että Bulgaria, Kroatia, Kypros ja Romania hyväksyvät yksipuolisesti tietyt asiakirjat kansallisia viisumejaan vastaaviksi alueidensa läpi tapahtuvaa kauttakulkua varten tai 180 vuorokauden pituista ajanjaksoa kohden enintään 90 vuorokautta kestävää alueellaan oleskelua varten, sekä päätösten N:o 895/2006/EY ja N:o 582/2008/EY kumoamisesta (EUVL L 157, 27.5.2014, s. 23).


               EUROOPAN KOMISSIO
            Bryssel 11.12.2020
            COM(2020) 794 final
            2020/0352(NLE)
            Ehdotus
            NEUVOSTON PÄÄTÖS
            Euroopan yhteisön ja sen jäsenvaltioiden sekä Marokon kuningaskunnan välisellä Euro–Välimeri-lentoliikennesopimuksella perustetussa sekakomiteassa unionin puolesta otettavasta kannasta

               PERUSTELUT

               1.Ehdotuksen aihe

               Tämä ehdotus koskee päätöstä Euroopan yhteisön ja sen jäsenvaltioiden sekä Marokon kuningaskunnan Euro–Välimeri-lentoliikennesopimuksella
                  1
               , jäljempänä ’sopimus’, perustetussa sekakomiteassa unionin puolesta otettavasta kannasta.

               2.Ehdotuksen tausta

               2.1.Euroopan yhteisön ja sen jäsenvaltioiden sekä Marokon kuningaskunnan välinen Euro–Välimeri-lentoliikennesopimus

               Sopimuksen tavoitteena on edistää markkinoille pääsyn asteittaista avaamista ja lainsäädännön yhdenmukaistamista, jotta se lähentyisi EU:n sääntöjä muun muassa turvallisuuden, ilmaliikenteen hallinnan, taloudellisen sääntelyn, kuluttajansuojan ja ympäristön osalta. Sääntöjen olisi perustuttava tämän sopimuksen liitteessä VI vahvistettavaan Euroopan unionissa voimassa olevaan asiaankuuluvaan lainsäädäntöön.

               Sopimus tuli voimaan 19. maaliskuuta 2018.

               2.2.Sekakomitea

               Sopimuksen 22 artiklalla perustetaan sekakomitea. Sekakomitea vastaa sopimuksen hallinnoinnista ja huolehtii sen asianmukaisesta täytäntöönpanosta.

               Tässä tarkoituksessa se tekee yhteistyötä useilla aloilla, antaa suosituksia ja tekee päätöksiä, jos sopimuksessa nimenomaisesti niin määrätään. Sekakomitean on tehtävä yhteistyötä a) edistämällä asiantuntijatason tietojenvaihtoa uusista lainsäädäntöaloitteista ja lainsäädännön kehittymisestä, mukaan luettuna lentoturvallisuus, ilmailun turvaaminen, ympäristö, lentoliikennealan infrastruktuuri (mukaan luettuina lähtö- ja saapumisajat) sekä kuluttajansuoja; b) selvittämällä säännöllisesti sopimuksen täytäntöönpanon aiheuttamia sosiaalisia vaikutuksia erityisesti työllisyyteen ja kehittämällä tarkoituksenmukaisia toimintamalleja perusteltuihin huolenaiheisiin; c) käsittelemällä mahdollisia kohteita, joiden osalta sopimusta voidaan edelleen kehittää, mukaan luettuna sopimuksen muutoksia koskevien suositusten tekeminen.

               Lisäksi sopimuksen 5 artiklan (Investoinnit) mukaisesti sekakomiteassa käsitellään kysymyksiä, jotka liittyvät osapuolten lentoliikenteen harjoittajien enemmistöomistukseen vaikuttaviin kahdenvälisiin investointeihin tai muutoksiin lentoliikenteen harjoittajien tosiasiallisessa määräysvallassa.

               Sopimuksen 22 artiklan 6 kohdan mukaan sekakomitea vahvistaa päätöksellä oman työjärjestyksensä.

               2.3.Suunniteltu sekakomitean säädös

               Sekakomitean on määrä hyväksyä ensimmäisessä kokouksessaan päätös, joka koskee sekakomitean työjärjestyksen vahvistamista, jäljempänä ’suunniteltu säädös’.

               Suunnitellun säädöksen tarkoituksena on vahvistaa sekakomitean organisointia ja toimintaa ohjaava työjärjestys sopimuksen 22 artiklan 6 kohdan mukaisesti, jotta sopimus voidaan panna asianmukaisesti täytäntöön.

               3.Unionin puolesta otettava kanta

               Unionin puolesta otettavan kannan tarkoituksena on puoltaa sopimuksella perustetun sekakomitean työjärjestyksen vahvistamista. Kannan olisi perustuttava sekakomitean päätösluonnokseen, joka on neuvoston päätösehdotuksen liitteenä.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ’säädökset, joilla on oikeusvaikutuksia’ kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”.

               4.1.2.Soveltaminen käsiteltävänä olevassa asiassa

               Sekakomitea on sopimuksella eli tässä tapauksessa Euroopan yhteisön ja sen jäsenvaltioiden sekä Marokon kuningaskunnan välisellä Euro–Välimeri-lentoliikennesopimuksella perustettu elin.

               Säädös, joka sekakomitean on määrä antaa, on säädös, jolla on oikeusvaikutuksia, koska se on sitova kansainvälisen oikeuden nojalla.

               Suunnitelluilla säädöksillä ei täydennetä eikä muuteta sopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsiteltävänä olevassa asiassa

               Suunnitellun säädöksen pääasiallinen tarkoitus ja sisältö liittyvät lentoliikenteeseen.

               Sen vuoksi ehdotetun päätöksen aineellinen oikeusperusta on SEUT-sopimuksen 100 artiklan 2 kohta.

               4.3.Päätelmät

               Ehdotetun päätöksen oikeusperustana tulisi olla SEUT-sopimuksen 100 artiklan 2 kohta yhdessä SEUT-sopimuksen 218 artiklan 9 kohdan kanssa.

               5.Suunnitellun säädöksen julkaiseminen

               Koska sekakomitean säädöksellä vahvistetaan sen työjärjestys, on aiheellista julkaista säädös Euroopan unionin virallisessa lehdessä sen jälkeen kun se on hyväksytty.

               2020/0352 (NLE)

               Ehdotus

               NEUVOSTON PÄÄTÖS

               Euroopan yhteisön ja sen jäsenvaltioiden sekä Marokon kuningaskunnan välisellä Euro–Välimeri-lentoliikennesopimuksella perustetussa sekakomiteassa unionin puolesta otettavasta kannasta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Unioni teki Euroopan yhteisön ja sen jäsenvaltioiden sekä Marokon kuningaskunnan välisen Euro–Välimeri-lentoliikennesopimuksen, jäljempänä ’sopimus’, neuvoston päätöksellä (EU) 2018/146
                  2
               , ja sopimus tuli voimaan 19 päivänä maaliskuuta 2018.

               (2)Sopimuksen 22 artiklalla perustetaan sekakomitea, jonka tehtävänä on varmistaa sopimuksen hallinnointi ja asianmukainen täytäntöönpano.

               (3)Sopimuksen 22 artiklan 6 kohdassa määrätään, että sekakomitea vahvistaa oman työjärjestyksensä.

               (4)Sopimuksen asianmukaisen täytäntöönpanon varmistamiseksi sekakomitean työjärjestys olisi hyväksyttävä.

               (5)On aiheellista vahvistaa sekakomiteassa unionin puolesta otettava kanta, koska sekakomitean päätös työjärjestyksensä vahvistamisesta tulee olemaan unionia sitova. Unionin kannan sekakomiteassa olisi perustuttava tähän päätökseen liitettyyn sekakomitean päätösluonnokseen,

               ON HYVÄKSYNYT TÄMÄN PÄÄTÖKSEN:

               1 artikla

               Euroopan yhteisön ja sen jäsenvaltioiden sekä Marokon kuningaskunnan välisen Euro–Välimeri-lentoliikennesopimuksen 22 artiklalla perustetun sekakomitean ensimmäisessä kokouksessa unionin puolesta otettava kanta sekakomitean työjärjestyksen hyväksymiseen perustuu tähän päätökseen liitettyyn sekakomitean päätösluonnokseen.

               Unionin edustajat sekakomiteassa voivat sopia sekakomitean päätösluonnokseen tehtävistä vähäisistä muutoksista ilman uutta neuvoston päätöstä.

               2 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        Neuvoston päätös (EU) 2018/146, annettu 22 päivänä tammikuuta 2018, Euroopan yhteisön ja sen jäsenvaltioiden sekä Marokon kuningaskunnan välisen Euro–Välimeri-lentoliikennesopimuksen tekemisestä unionin puolesta (EUVL L 26, 31.1.2018, s. 4).

                     (2)

                        Neuvoston päätös (EU) 2018/146, annettu 22 päivänä tammikuuta 2018, Euroopan yhteisön ja sen jäsenvaltioiden sekä Marokon kuningaskunnan välisen Euro–Välimeri-lentoliikennesopimuksen tekemisestä unionin puolesta (EUVL L 26, 31.1.2018, s. 4).

    ---documentbreak---

               EUROOPAN KOMISSIO
            Bryssel 11.12.2020
            COM(2020) 794 final
            LIITE
            asiakirjaan
            Ehdotus NEUVOSTON PÄÄTÖKSEKSI
            Euroopan yhteisön ja sen jäsenvaltioiden sekä Marokon kuningaskunnan välisellä Euro–Välimeri-lentoliikennesopimuksella perustetussa sekakomiteassa unionin puolesta otettavasta kannasta

               EUROOPAN YHTEISÖN JA SEN JÄSENVALTIOIDEN SEKÄ MAROKON KUNINGASKUNNAN VÄLISELLÄ EURO–VÄLIMERI-LENTOLIIKENNESOPIMUKSELLA PERUSTETUN EU–MAROKKO-SEKAKOMITEAN PÄÄTÖS N:o 1/[vuosi]

               tehty ...

               sekakomitean työjärjestyksen vahvistamisesta

               EU–MAROKKO-SEKAKOMITEA, joka

               ottaa huomioon Euroopan yhteisön ja sen jäsenvaltioiden sekä Marokon kuningaskunnan välisen Euro–Välimeri-lentoliikennesopimuksen, jäljempänä ’sopimus’, ja erityisesti sen 22 artiklan 6 kohdan,

               ON PÄÄTTÄNYT SEURAAVAA:

               Ainoa artikla

               Hyväksytään tämän päätöksen liitteenä oleva sekakomitean työjärjestys.

               Tehty

               Sekakomitean puolesta

               Euroopan unionin valtuuskunnan johtaja

               [nimi]

               Marokon valtuuskunnan johtaja

               [nimi]

               Liite

               Sekakomitean työjärjestys

               1 artikla Valtuuskuntien johtajat

               1. Sopimuksen 22 artiklan 1 kohdan mukaisesti sekakomitea koostuu osapuolten edustajista.

               2. Sekakomitean puheenjohtajina toimivat osapuolten valtuuskuntien johtajat yhdessä.

               2 artikla Kokoukset

               1. Sopimuksen 22 artiklan 3 kohdan mukaan sekakomitea kokoontuu tarpeen mukaan. Kukin osapuoli voi pyytää kokouksen koollekutsumista.

               2. Sekakomitea voi pitää kokouksia sekä kasvokkain että muulla tavoin (esim. puhelin- tai videokokouksina).

               3. Kokouksia järjestetään mahdollisuuksien mukaan vuorotellen Euroopan unionin jäsenvaltiossa ja Marokon kuningaskunnassa, jolleivät osapuolet toisin päätä.

               4. Kun osapuolet ovat sopineet kokousten ajankohdasta ja paikasta, Euroopan komissio Euroopan unionin ja sen jäsenvaltioiden puolesta sekä Marokon kuningaskunnan puolesta sen siviili-ilmailusta vastaava ministeriö kutsuvat kokoukset koolle.

               5. Jollei toisin päätetä, sekakomitean kokoukset eivät ole julkisia. Kokouksen päätteeksi voidaan tarvittaessa laatia yhteisellä sopimuksella lehdistötiedote.

               3 artikla Valtuuskunnat

               1. Ennen kutakin kokousta valtuuskunnan johtajat ilmoittavat toisilleen valtuuskuntiensa kyseistä kokousta varten suunnitellun kokoonpanon.

               2. Lentoliikennealan edustajia voidaan sekakomitean suostumuksella kutsua kokouksiin tarkkailijoina.

               3. Sekakomitea voi kutsua muita asianomaisia tai asiantuntijoita kokouksiin antamaan tietoja tietyistä aiheista.

               4 artikla Sihteeristö

               Yksi Euroopan komission virkamies ja yksi Marokon kuningaskunnan siviili-ilmailusta vastaavan ministeriön virkamies toimivat yhdessä sekakomitean sihteereinä.

               5 artikla Kokousten esityslista

               1. Valtuuskuntien johtajat laativat kunkin kokouksen alustavan esityslistan yhteisellä sopimuksella. Sihteerit toimittavat alustavan esityslistan valtuuskuntien jäsenille viimeistään 15 päivää ennen kokouspäivää.

               2. Sekakomitea hyväksyy esityslistan kunkin kokouksen alussa. Muu kuin alustavalla esityslistalla oleva asia voidaan sekakomitean suostumuksella ottaa esityslistalle.

               3. Valtuuskuntien johtajat voivat lyhentää tämän artiklan 1 kohdassa esitettyä määräaikaa jonkin erityistapauksen asettamien vaatimusten tai kiireellisyyden huomioon ottamiseksi.

               6 artikla Pöytäkirja

               1. Jokaisesta sekakomitean kokouksesta laaditaan pöytäkirjaluonnos kunkin kokouksen jälkeen. Siinä on ilmoitettava asiat, joista on keskusteltu, sekä annetut suositukset ja hyväksytyt päätökset.

               2. Isäntänä toimivan valtuuskunnan johtajan on kuukauden kuluessa kokouksesta toimitettava pöytäkirjaluonnos toiselle valtuuskunnan johtajalle hyväksyttäväksi kirjallista menettelyä noudattaen.

               3. Kun pöytäkirja on hyväksytty, valtuuskuntien johtajat allekirjoittavat sen kahtena kappaleena, ja kumpikin osapuoli arkistoi yhden alkuperäiskappaleen. Valtuuskuntien johtajat voivat päättää, että sähköisten kappaleiden allekirjoittaminen ja vaihto täyttää tämän vaatimuksen.

               4. Sekakomitean kokousten pöytäkirjat ovat julkisia, jollei jokin sopimuspuoli toisin vaadi.

               7 artikla Kirjallinen menettely

               Sekakomitean päätökset ja suositukset voidaan tarvittaessa ja perustelluissa tapauksissa hyväksyä kirjallista menettelyä noudattaen. Tätä varten valtuuskuntien johtajat vaihtavat keskenään tietoja ehdotetuista toimenpiteistä, joista pyydetään sekakomitean lausuntoa ja jotka voidaan tämän jälkeen vahvistaa kirjeenvaihdolla. Kukin osapuoli voi kuitenkin pyytää, että sekakomitea kutsutaan koolle keskustelemaan asiasta.

               8 artikla Päätökset ja suositukset

               1. Sekakomitea laatii suosituksensa ja tekee päätöksensä yhteisymmärryksen pohjalta.

               2. Sekakomitean päätöksien nimenä on ”päätös” ja suositusten nimenä on ”suositus”, jonka jälkeen tulee järjestysluku, hyväksymispäivä ja aiheen kuvaus.

               3. Valtuuskuntien johtajat allekirjoittavat sekakomitean päätökset ja suositukset, jotka liitetään kokouksen pöytäkirjaan.

               4. Osapuolet panevat sekakomitean päätökset täytäntöön omien sisäisten menettelyjensä mukaisesti.

               5. Osapuolet julkaisevat sekakomitean tekemät päätökset virallisissa lehdissään. Kukin osapuoli voi päättää julkaista sekakomitean hyväksymän minkä tahansa muun asiakirjan. Kukin osapuoli arkistoi päätösten ja suositusten alkuperäiskappaleet.

               9 artikla Työryhmät

               1. Sekakomitea voi perustaa työryhmiä avustamaan sekakomiteaa sen tehtävien hoitamisessa. Työryhmän tehtävät sisällytetään liitteenä työryhmän perustamisesta tehtyyn päätökseen.

               2. Työryhmät koostuvat osapuolten edustajista.

               3. Työryhmät työskentelevät sekakomitean alaisuudessa, ja niiden on raportoitava sekakomitealle aina kokoustensa jälkeen. Ne eivät tee päätöksiä, mutta ne voivat antaa suosituksia sekakomitealle.

               4. Sekakomitea voi milloin tahansa päättää lakkauttaa työryhmiä, muuttaa niiden tehtäviä tai perustaa uusia työryhmiä avustamaan sitä tehtäviensä hoitamisessa.

               10 artikla Kielijärjestelyt

               Sekakomitean virallisina kielinä ovat osapuolten viralliset kielet.

               11 artikla Kulut

               1. Osapuolet vastaavat omista henkilöstö-, matka- ja oleskelukuluistaan sekä postitus- ja televiestintäkuluistaan, jotka liittyvät niiden osallistumiseen sekakomitean ja työryhmien kokouksiin.

               2. Kokousten aineellisiin järjestelyihin liittyvistä kustannuksista vastaa kokouksen järjestävä osapuoli.

               12 artikla Työjärjestyksen muuttaminen

               Sekakomitea voi milloin tahansa muuttaa tätä työjärjestystä sopimuksen 22 artiklan mukaisesti tehdyllä päätöksellä.


               EUROOPAN KOMISSIO
            Bryssel 14.12.2020
            COM(2020) 802 final
            2020/0354(NLE)
            Ehdotus
            NEUVOSTON PÄÄTÖS
            laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskevan sopimuksen osapuolten kokouksissa Euroopan unionin puolesta otettavasta kannasta

               PERUSTELUT

               1.Ehdotuksen kohde

               Tämä ehdotus koskee päätöstä, jolla vahvistetaan laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskevan sopimuksen osapuolten kokouksissa unionin puolesta otettava kanta.

               2.Ehdotuksen tausta

               2.1.Laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskeva sopimus

               Sopimus laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavista satamavaltion toimenpiteistä, jäljempänä ’sopimus’, on ensimmäinen sitova kansainvälinen sopimus, jolla puututaan nimenomaisesti laittomaan, ilmoittamattomaan ja sääntelemättömään kalastukseen (LIS-kalastus).

               Sopimuksen pääasiallisena tavoitteena on ehkäistä ja estää LIS-kalastusta ja lopettaa se estämällä LIS-kalastusta harjoittavia aluksia käyttämästä satamia ja tuomasta saaliitaan markkinoille. Tällä tavoin sopimuksella vähennetään tällaisten alusten houkutinta jatkaa toimintaansa ja estetään LIS-kalastuksesta peräisin olevien kalastustuotteiden pääsy kansallisille ja kansainvälisille markkinoille. Sopimuksen tehokas täytäntöönpano edistää viime kädessä meren elollisten luonnonvarojen ja meriekosysteemien pitkän aikavälin säilyttämistä ja kestävää hyödyntämistä. Sopimuksen määräyksiä sovelletaan kalastusaluksiin, jotka pyrkivät muun kuin lippuvaltionsa satamaan.

               Sopimus on neuvoteltu elintarvike- ja maatalousjärjestön (FAO) puitteissa. Euroopan unioni on kyseisen järjestön jäsen. FAO:n konferenssi hyväksyi sopimuksen 22. marraskuuta 2009 pidetyssä 36. istunnossaan päätöslauselmalla nro 12/2009 FAO:n peruskirjan XIV artiklan 1 kohdan nojalla. Sopimus tuli voimaan 5. kesäkuuta 2016, ja siihen kuuluu nykyisin
                  1
                67 osapuolta.

               Euroopan unioni liittyi sopimukseen
                  2
                ensimmäisten joukossa vuonna 2011.

               2.2.Sopimuksen osapuolten kokous

               Osapuolten kokous on sopimuksen mukainen päätöksentekoelin, joka kokoontuu kahden vuoden välein tai, niin päättäessään, useammin
                  3
               .

               Sopimuksen 24 artiklan 2 kohdan mukaan FAO kutsuu neljän vuoden kuluttua sopimuksen voimaantulosta koolle osapuolten kokouksen tarkastelemaan ja arvioimaan sopimuksen tehokkuutta sen tavoitteen saavuttamisessa
                  4
               . Osapuolet päättävät tarvittaessa järjestää muita tällaisia kokouksia.

               Osapuolten erityiskokouksia voidaan pitää myös muina ajankohtina, jos osapuolet katsovat sen tarpeelliseksi, tai jonkin osapuolen kirjallisesta pyynnöstä
                  5
               .

               2.3.Osapuolten kokouksissa tehtävät päätökset

               Osapuolten kokouksella on valtuudet hyväksyä toimenpiteitä laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi, ja toimenpiteet sitovat sopimuspuolia.

               Osapuolet tekevät asiasisältöä koskevat päätökset periaatteessa yksimielisesti, mutta jos puheenjohtaja katsoo, että kaikki keinot yksimielisyyteen pääsemiseksi on käytetty, päätös tehdään annettujen äänten yksinkertaisella enemmistöllä
                  6
               .

               Osapuolten kokousten työjärjestykseen tehtävät muutokset voidaan hyväksyä yksimielisesti, ja jos yksimielisyyteen ei päästä, päätös tehdään annettujen äänten kahden kolmasosan enemmistöllä edellyttäen, että enemmistö on yli puolet kaikista osapuolista
                  7
               . Unionilla on osallistumis- ja äänioikeudet.

               3.Unionin puolesta otettava kanta

               Ehdotetaan, että osapuolten kokouksissa unionin puolesta otettava kanta vahvistetaan kaksiportaisella menettelyllä. Unionin kantaa koskevat monivuotiset pääperiaatteet ja suuntaviivat esitetään neuvoston päätöksessä, ja kantaa mukautetaan ennen kutakin kokousta komission epävirallisilla asiakirjoilla, joista keskustellaan neuvoston työryhmässä.

               Tätä lähestymistapaa sovelletaan nykyisin myös alueellisissa kalastuksenhoitojärjestöissä ja unionin puolesta kyseisissä kokouksissa otettavaan kantaan.

               Tähän päätökseen on sisällytetty Euroopan parlamentin ja neuvoston asetuksessa (EU) N:o 1380/2013
                  8
                säädetyt yhteisen kalastuspolitiikan (YKP) periaatteet ja suuntaviivat, ja sen perustana on asetuksella (EY) N:o 1005/2008 perustettu laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskeva yhteisön järjestelmä. Siinä otetaan huomioon seuraavissa säädöksissä vahvistetut säännökset: yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annettu neuvoston asetus (EY) N:o 1224/2009
                  9
               , ulkoisten kalastuslaivastojen kestävästä hallinnoinnista 12 päivänä joulukuuta 2017 annettu Euroopan parlamentin ja neuvoston asetus (EU) 2017/2403
                  10
               , kalavarojen säilyttämisestä ja meriekosysteemien suojelemisesta teknisten toimenpiteiden avulla 20 päivänä kesäkuuta 2019 annettu Euroopan parlamentin ja neuvoston asetus (EU) 2019/1241
                  11
                ja yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annetun neuvoston asetuksen (EY) N:o 1224/2009 soveltamista koskevista yksityiskohtaisista säännöistä annettu komission täytäntöönpanoasetus (EU) N:o 404/2011
                  12
               .

               Tässä päätöksessä otetaan huomioon myös EU:n seuraavien sopimusten mukaisesti tekemät kansainväliset sitoumukset: 10 päivänä joulukuuta 1982 tehty Yhdistyneiden Kansakuntien merioikeusyleissopimus (UNCLOS), hajallaan olevien kalakantojen ja laajasti vaeltavien kalakantojen säilyttämistä ja hoitoa koskeva, 4 päivänä elokuuta 1995 tehty Yhdistyneiden Kansakuntien sopimus (YK:n kalakantasopimus), kansainvälisten suojelu- ja hoitotoimenpiteiden noudattamisen edistämisestä aavalla merellä toimivien kalastusalusten osalta 24 päivänä marraskuuta 1993 tehty Yhdistyneiden Kansakuntien elintarvike- ja maatalousjärjestön sopimus (FAO:n sopimus) sekä muut asiaa koskevat monenväliset ja kahdenväliset sopimukset.

               Tämä päätös vastaa tavoitteita, jotka on vahvistettu yhteisen kalastuspolitiikan ulkoista ulottuvuutta käsittelevässä komission tiedonannossa
                  13
                ja siihen liittyvissä neuvoston päätelmissä, valtameristä ja meristä annetuissa neuvoston päätelmissä
                  14
                sekä unionin ulkoasioiden ja turvallisuuspolitiikan korkean edustajan ja Euroopan komission yhteisestä tiedonannosta Kansainvälinen valtamerten hallinnointi: valtamerten tulevaisuusohjelma
                  15
                 annetuissa neuvoston päätelmissä
                  16
               , myös siltä osin, kuin kyseessä on yhteistyö kolmansien maiden kanssa satamavaltion toimenpiteitä koskevan sopimuksen täytäntöönpanemiseksi. Siinä otetaan niin ikään huomioon EU:n merellisen turvallisuusstrategian
                  17
                ja sen täytäntöönpanoa koskevan tarkistetun toimintasuunnitelman
                  18
                LIS-kalastusta koskevat näkökohdat.

               Sen taustalla on myös vihreän kehityksen ohjelmaa
                  19
                koskevaan komission tiedonantoon sisältyvä toteamus, jonka mukaan komissio aikoo soveltaa nollatoleranssia laittomaan, ilmoittamattomaan ja sääntelemättömään kalastukseen. Tämä tavoite sisällytettiin sittemmin komission tiedonantoihin Vuoteen 2030 ulottuvaa EU:n biodiversiteettistrategia
                  20
                sekä Pellolta pöytään -strategia oikeudenmukaista, terveyttä edistävää ja ympäristöä säästävää elintarvikejärjestelmää varten
                  21
               .

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               ”Säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  22
               .

               4.1.2.Soveltaminen käsillä olevassa asiassa

               Osapuolten kokous on sopimuksella perustettu elin; se on perustettu laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskevalla sopimuksella.

               Säädökset, joita osapuolten kokouksen on määrä antaa, ovat säädöksiä, jolla on oikeusvaikutuksia. Osapuolten kokouksen suunnitellut säädökset ovat sitovia kansainvälisen oikeuden nojalla, ja ne voivat vaikuttaa ratkaisevasti EU:n lainsäädännön sisältöön erityisesti seuraavien osalta:

               ·neuvoston asetus (EY) N:o 1005/2008 laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä
                  23
               ;

               ·neuvoston asetus (EY) N:o 1224/2009 yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen
                  24
               ;

               ·Euroopan parlamentin ja neuvoston asetus (EU) 2017/2403, annettu 12 päivänä joulukuuta 2017, ulkoisten kalastuslaivastojen kestävästä hallinnoinnista
                  25
               ;

               ·Euroopan parlamentin ja neuvoston asetus (EU) 2019/1241, annettu 20 päivänä kesäkuuta 2019, kalavarojen säilyttämisestä ja meriekosysteemien suojelemisesta teknisten toimenpiteiden avulla
                  26
               ;

               ·komission täytäntöönpanoasetus (EU) N:o 404/2011 yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annetun neuvoston asetuksen (EY) N:o 1224/2009 soveltamista koskevista yksityiskohtaisista säännöistä
                  27
               .

               Suunnitelluilla säädöksillä ei kuitenkaan täydennetä eikä muuteta sopimuksen institutionaalisia rakenteita.

               Sen vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsillä olevassa asiassa

               Suunnitellun säädöksen pääasiallinen tavoite ja sisältö liittyvät kalastukseen. Asetus (EU) N:o 1380/2013 on oikeusperusta, jossa määritellään periaatteet otettavaksi huomioon tässä kannassa.

               Sen vuoksi ehdotetun päätöksen aineellinen oikeusperusta on SEUT-sopimuksen 43 artiklan 2 kohta.

               4.3.Päätelmät

               Ehdotetun päätöksen oikeusperustana tulisi olla SEUT-sopimuksen 43 artiklan 2 kohta yhdessä SEUT-sopimuksen 218 artiklan 9 kohdan kanssa.

               2020/0354 (NLE)

               Ehdotus

               NEUVOSTON PÄÄTÖS

               laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskevan sopimuksen osapuolten kokouksissa Euroopan unionin puolesta otettavasta kannasta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Unioni hyväksyi neuvoston päätöksellä 2011/443/EU
                  28
                Yhdistyneiden kansakuntien elintarvike- ja maatalousjärjestön (FAO), jonka jäsen unioni on, puitteissa neuvotellun laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskevan sopimuksen, jäljempänä ’sopimus’ . Sopimus tuli voimaan 5 päivänä kesäkuuta 2016.

               (2)Sopimuksen osapuolten kokous on sopimuksen mukainen päätöksentekoelin, ja sillä on valtuudet hyväksyä osapuolia sitovia toimenpiteitä laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi. Se kokoontuu kahden vuoden välein tai, niin päättäessään, useammin.

               (3)Sopimuksen 24 artiklan 2 kohdassa määrätään myös, että neljän vuoden kuluttua kyseisen sopimuksen voimaantulosta FAO kutsuu koolle osapuolten kokouksen tarkastelemaan ja arvioimaan sopimuksen tehokkuutta sen tavoitteen saavuttamisessa.  Osapuolet päättävät tarvittaessa järjestää muita tällaisia kokouksia. Osapuolten erityiskokouksia voidaan pitää myös muina ajankohtina, jos osapuolet pitävät sitä tarpeellisena, tai jonkin osapuolen kirjallisesta pyynnöstä.

               (4)On aiheellista vahvistaa unionin puolesta otettava kanta sopimuksen 24 artiklan 2 kohdan mukaista osapuolten ensimmäistä tarkastelukokousta
                  29
                sekä seuraavia kolmea kahden vuoden välein pidettävää kokousta ja tämän kannan hyväksymisen jälkeen pidettäviä niihin mahdollisesti liittyviä istuntojen välisiä kokouksia varten, koska sopimuksen mukaisista toimenpiteistä tulee unionia sitovia ja ne voivat vaikuttaa ratkaisevasti unionin oikeuden sisältöön erityisesti seuraavien osalta: neuvoston asetukset (EY) N:o 1005/2008
                  30
                ja (EY) N:o 1224/2009
                  31
               , Euroopan parlamentin ja neuvoston asetus (EU) 2017/2403
                  32
                sekä yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annetun neuvoston asetuksen (EY) N:o 1224/2009 soveltamista koskevista yksityiskohtaisista säännöistä annettu komission täytäntöönpanoasetus (EU) N:o 404/2011
                  33
               .

               (5)Koska unionin kannassa olisi otettava huomioon viimeaikainen kehitys ennen osapuolten kokouksia tai niiden aikana esitettyjen asiaankuuluvien tietojen pohjalta, olisi Euroopan unionista tehdyn sopimuksen 13 artiklan 2 kohdassa määrättyä toimielinten keskenään tekemän vilpittömän yhteistyön periaatetta noudattaen myös vahvistettava menettelyt unionin kannan vuosittain tehtävälle tarkentamiselle sopimuksen 24 artiklan 2 kohdassa tarkoitettua ensimmäistä tarkastelukokousta sekä osapuolten kolmea seuraavaa kahden vuoden välein pidettävää kokousta ja niihin mahdollisesti liittyviä istuntojen välisiä kokouksia varten.

               (6)Sopimuksen päätavoitteena on laittoman, ilmoittamattoman ja sääntelemättömän kalastuksen (LIS-kalastus) ehkäiseminen, estäminen ja lopettaminen estämällä LIS-kalastusta harjoittavia aluksia käyttämästä satamia ja tuomasta saaliinsa markkinoille. Tällä tavoin sopimuksella vähennetään tällaisten alusten houkutinta jatkaa toimintaansa ja estetään LIS-kalastuksesta peräisin olevien kalastustuotteiden pääsy kansallisille ja kansainvälisille markkinoille.

               (7)LIS-kalastus on vakavimpia elollisten vesiluonnonvarojen kestävään hyödyntämiseen kohdistuvia uhkia, ja se vaarantaa unionin yhteisen kalastuspolitiikan ja valtamerten parempaa hallinnointia edistävien kansainvälisten pyrkimysten perusperiaatteet.

               (8)Sopimuksen osapuolten kokous vastaa sellaisten toimenpiteiden hyväksymisestä, joiden tarkoituksena on varmistaa sopimuksen täytäntöönpano ja turvata siten meren elollisten luonnonvarojen ja meriekosysteemien pitkän aikavälin säilyttäminen ja kestävä hyödyntäminen.  Unionin olisi toimittava näissä kokouksissa aktiivisesti, tehokkaasti ja rakentavasti varmistaakseen sopimuksen täytäntöönpanon ja edistääkseen LIS-kalastusta koskevaa kansainvälistä yhteistyötä,

               ON HYVÄKSYNYT TÄMÄN PÄÄTÖKSEN:

               1 artikla

               Laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskevan sopimuksen osapuolten kokouksissa unionin puolesta otettava kanta esitetään liitteessä I.

               Tämä kanta vahvistetaan sopimuksen 24 artiklan 2 kohdan mukaista ensimmäistä arviointikokousta sekä osapuolten seuraavia kolmea kahden vuoden välein pidettävää kokousta ja niihin mahdollisesti liittyviä istuntojen välisiä kokouksia varten.

               2 artikla

               Edellä 1 artiklan toisessa kohdassa mainittu sopimuksen osapuolten kokouksissa otettavan unionin kannan vuosittain tehtävä tarkennus suoritetaan liitteen II mukaisesti.

               3 artikla

               Komission ehdotuksesta neuvosto arvioi ja tarvittaessa tarkistaa liitteessä I määritettyä unionin kantaa viimeistään sitä sopimusten osapuolten kokousta varten, joka pidetään 1 artiklan toisessa kohdassa tarkoitetun kolmannen kahden vuoden välein järjestettävän kokouksen jälkeen.

               4 artikla

               Tämä päätös on osoitettu komissiolle.

               Tehty Brysselissä

                        Neuvoston puolesta

                        Puheenjohtaja

                     (1)

                        Lokakuu 2020;
                  http://www.fao.org/port-state-measures/background/parties-psma/en/

                     (2)

                        Neuvoston päätös (EU) 2011/443, annettu 20 päivänä kesäkuuta 2011, laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskevan sopimuksen hyväksymisestä (EUVL L 191, 22.7.2011, s. 1).

                     (3)

                        Osapuolten kokousten työjärjestyksen 5,1 artikla.

                     (4)

                        Tämä EU:n isännöimä kokous oli tarkoitus pitää vuonna 2020, mutta covid-19-pandemian vuoksi se on siirretty vuoteen 2021.

                     (5)

                        Osapuolten kokousten työjärjestyksen 5.2 artikla.

                     (6)

                        Osapuolten kokousten työjärjestyksen 7.2 ja 7.3 artikla.
                         Järjestön ohjesääntöjen XVII artiklan 3 kohdan a alakohta.

                     (7)

                        Osapuolten kokousten työjärjestyksen 13 artikla.

                     (8)

                        Euroopan parlamentin ja neuvoston asetus (EU) N:o 1380/2013 yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

                     (9)

                        EUVL L 343, 22.12.2009, s. 1.

                     (10)

                        EUVL L 347, 28.12.2017, s. 81.

                     (11)

                        EUVL L 198, 25.7.2019, s. 105.

                     (12)

                        EUVL L 112, 30.4.2011, s. 1.

                     (13)

                        KOM(2011) 424, 13.7.2011.

                     (14)

                        14249/19, 19.11.2019.

                     (15)

                        JOIN(2016) 49 final, 10.11.2016.

                     (16)

                        7348/1/17 REV 1, 24.3.2017.

                     (17)

                        Euroopan unionin neuvoston asiakirja 11205/14, 24.6.2014.

                     (18)

                        Euroopan unionin neuvoston asiakirja 10494/18, 26.6.2018.

                     (19)

                        COM(2019) 640 final, 11.12.2019.

                     (20)

                        COM(2020) 380 final, 20.5.2020.

                     (21)

                        COM(2020) 381 final, 20.5.2020.

                     (22)

                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta.

                     (23)

                        EUVL L 286, 29.10.2008, s. 1.

                     (24)

                        EUVL L 343, 22.12.2009, s. 1.

                     (25)

                        EUVL L 347, 28.12.2017, s. 81.

                     (26)

                        EUVL L 198, 25.7.2019, s. 105.

                     (27)

                        EUVL L 112, 30.4.2011, s. 1.

                     (28)

                        Neuvoston päätös (EU) 2011/443, annettu 20 päivänä kesäkuuta 2011, laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskevan sopimuksen hyväksymisestä (EUVL L 191, 22.7.2011, s. 1).

                     (29)

                        Suunniteltu pidättäväksi 31 päivän toukokuuta ja 4 päivän kesäkuuta 2021 välisenä aikana.

                     (30)

                        EUVL L 286, 29.10.2008, s. 1.

                     (31)

                        EUVL L 343, 22.12.2009, s. 1.

                     (32)

                        EUVL L 347, 28.12.2017, s. 81.

                     (33)

                        EUVL L 112, 30.4.2011, s. 1.

    ---documentbreak---

               EUROOPAN KOMISSIO
            Bryssel 14.12.2020
            COM(2020) 802 final
            LIITTEET
            asiakirjaan
            Ehdotus NEUVOSTON PÄÄTÖKSEKSI

               laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskevan sopimuksen osapuolten kokouksissa Euroopan unionin puolesta otettavasta kannasta

               LIITE I

               Laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskevan sopimuksen osapuolten kokouksissa Euroopan unionin puolesta otettava kanta

                1. PERIAATTEET

               Laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskevan sopimuksen puitteissa unioni noudattaa muun muassa seuraavia periaatteita:

               (a)varmistaa, että sopimuksen puitteissa hyväksytyt toimenpiteet ovat sekä kyseisen sopimuksen että kansainvälisen oikeuden ja erityisesti YK:n merioikeusyleissopimuksen (UNCLOS)
                  1
               , vuonna 1995 tehdyn hajallaan olevien kalakantojen ja laajasti vaeltavien kalakantojen säilyttämistä ja hoitoa koskevan YK:n sopimuksen (UNFSA)
                  2
                ja aavan meren kalastusalusten kansainvälisten suojelu- ja hoitotoimenpiteiden noudattamisen edistämisestä vuonna 1993 tehdyn sopimuksen
                  3
                mukaisia;

               (b)toimia niiden asetuksessa (EU) N:o 1380/2013 säädettyjen tavoitteiden ja periaatteiden mukaisesti, joihin unioni pyrkii yhteisellä kalastuspolitiikalla, sekä asetuksella (EY) N:o 1005/2008 perustetun laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevan unionin järjestelmän säännösten mukaisesti;

               (c)toimia yhteisen kalastuspolitiikan ulkoista ulottuvuutta koskevasta komission tiedonannosta 19 päivänä maaliskuuta 2012 annettujen neuvoston päätelmien
                  4
                mukaisesti ja pyrkiä siihen, että ulkoisessa ulottuvuudessa noudatetaan kalastuksenhoidon ja -valvonnan osalta samoja periaatteita ja edistetään samoja vaatimuksia kuin mitä unionin vesillä sovelletaan; edistää tasapuolisia toimintaedellytyksiä muun muassa sellaisen kalastustuotteiden läpinäkyvän kaupan tukemiseksi, johon sovelletaan tiukasti noudatettavia ja valvottavia vaatimuksia; ja edistää aloitteita, jotka koskevat satama- ja lippuvaltioiden roolia laittoman, ilmoittamattoman ja sääntelemättömän kalastuksen (LIS-kalastus) torjunnassa;

               (d)noudattaa valtameristä ja meristä annettuja neuvoston päätelmiä
                  5
               , unionin ulkoasioiden ja turvallisuuspolitiikan korkean edustajan ja Euroopan komission yhteisestä tiedonannosta Kansainvälinen valtamerten hallinnointi: valtamerten tulevaisuusohjelma
                  6
                annettuja neuvoston päätelmiä
                  7
               , sekä edistää toimenpiteitä, joilla tuetaan ja tehostetaan satamavaltion toimenpiteitä koskevan sopimuksen täytäntöönpanoa osana valtamerten kestävää hoitoa sen kaikissa ulottuvuuksissa;

               (e)noudattaa LIS-kalastukseen nollatoleranssia ottaen erityisesti huomioon, että covid-19-pandemian aiheuttamat poliittiset ja sosioekonomiset olosuhteet ovat saattaneet luoda toimintaympäristön, jossa häikäilemättömät toimijat harjoittavat LIS-kalastusta tai helpottavat asiaan liittyvää kauppaa, minkä vuoksi on entistäkin tärkeämpää toteuttaa tämän sopimuksen mukaisia ankaria toimenpiteitä.

               2. SUUNTAVIIVAT

               Unioni pyrkii edistämään toimia ja suuntaviivoja, joilla pyritään varmistamaan yleismaailmallinen sopimukseen osallistuminen sekä sopimuksen tehokas täytäntöönpano, ja tukemaan tällaisten toimien ja suuntaviivojen hyväksymistä tavoitteenaan:

               (a)varmistaa johdonmukaisuus suhteessa unionin muuhun politiikkaan, erityisesti ulkosuhteiden, ympäristön, kaupan, kehityksen sekä tutkimuksen ja innovoinnin aloilla sekä pyrkiä yhtenäisyyteen ja synergiaan unionin kahdenvälisissä kalastussuhteissaan kolmansien maiden kanssa harjoittaman politiikan kanssa;

               (b)pyrkiä ottamaan kantoja, jotka vastaavat alueellisten kalastuksenhoitojärjestöjen ja -elinten samalla alueella soveltamia parhaita käytäntöjä, ja edistää näiden järjestöjen ja sopimuksen välistä koordinointia;

               (c)tukea maailmanlaajuisten valmiuksien kehittämisohjelmien hyväksymistä kehitysmaiden auttamiseksi sopimuksen täytäntöönpanon valmistelussa tai täytäntöönpanossa varmistaen samalla tarvittaessa täydentävyys unionin kolmansille maille LIS-kalastuksen torjumiseksi antaman avun kanssa;

               (d)edistää toimenpiteitä, joilla lujitetaan yhteistyötä sopimuksen ja muiden maailmanlaajuisten ja alueellisten järjestöjen välillä niiden toimeksiannon puitteissa sekä tarvittaessa ja mahdollisuuksien mukaan niiden valtioiden kanssa, jotka eivät ole sopimuksen osapuolia;

               (e)puoltaa toimenpiteitä, joilla edistetään sitä, että muut kuin sopimuksen osapuolet ratifioivat sopimuksen, muun muassa lisäämällä yleistä tietoisuutta ja kehittämällä valmiuksia sen varmistamiseksi, että valtiot ymmärtävät sekä sopimuksen hyödyt että sen täytäntöönpanon vaatimukset siinä tapauksessa, että niistä tulee sopimuksen osapuolia;

               (f)puoltaa toimenpiteitä, joilla kehitetään ja edistetään välineiden (teknologia, tietojenvaihtojärjestelmät, rekisterit jne.) käyttöä, jotta voidaan tukea ja helpottaa sopimuksen täytäntöönpanoa, ja varmistaa, että kyseiset välineet ovat yhteensopivia unionissa vastaavia tarkoituksia varten kehitettyjen välineiden kanssa;

               (g)puoltaa toimenpiteitä, joilla pyritään lisäämään avoimuutta, vuoropuhelua ja yhteistyötä asiaankuuluvien sidosryhmien kanssa, mukaan lukien mutta ei yksinomaan kalastajat, kalastusala, kansalaisjärjestöt, tutkijat ja tiedemaailma, sopimuksen täytäntöönpanoon liittyvissä asioissa, ja tarvittaessa tukea toimenpiteitä, joilla pyritään parantamaan kyseisten sidosryhmien osallistumista sopimuksen täytäntöönpanoon liittyvään työhön muissa monenvälisissä sopimuksissa hyväksytyn yhteisen käytännön mukaisesti.

               LIITE II

               Laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskevan sopimuksen osapuolten kokouksissa otettavan unionin kannan vuosittain tehtävä tarkennus

               Ennen jokaista sopimuksen osapuolten kokousta, kun kyseisen elimen on tehtävä päätöksiä, joilla on unioniin kohdistuvia oikeudellisia vaikutuksia, on toteutettava tarvittavat toimenpiteet, jotta unionin puolesta otettavassa kannassa voidaan ottaa huomioon uusimmat komissiolle toimitetut tieteelliset ja muut olennaiset tiedot, liitteessä I esitettyjen periaatteiden ja suuntaviivojen mukaisesti.

               Tätä tarkoitusta varten komissio toimittaa neuvostolle riittävän aikaisin ennen kutakin sopimuksen osapuolten kokousta kyseisiin tietoihin perustuvan asiakirjan, jossa esitetään unionin puolesta otettavan kannan ehdotetun tarkennuksen erityispiirteet kannan yksityiskohdista käytävää keskustelua ja niiden hyväksymistä varten.

               Jos jossakin sopimuksen osapuolten kokouksessa, mukaan lukien paikalla pidettävät kokoukset, ei päästä yksimielisyyteen uusien seikkojen ottamisesta huomioon unionin kannassa, asia saatetaan neuvoston tai sen valmisteluelinten käsiteltäväksi.

                     (1)

                        EYVL L 179, 23.6.1998, s. 3.

                     (2)

                        EYVL L 189, 3.7.1998, s. 16.

                     (3)

                        EYVL L 177, 16.7.1996, s. 26.

                     (4)

                        7087/12 REV 1 ADD 1 COR 1.

                     (5)

                        14249/19, 19.11.2019.

                     (6)

                        JOIN(2016) 49 final, 10.11.2016.

                     (7)

                        7348/1/17 REV 1, 24.3.2017.